REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/278-17

18. decembar 2017. godine

B e o g r a d

ZAPISNIK

22. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 6. DECEMBRA 2017. GODINE

Sednica je počela u 8 časova i 5 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Dragomir J. Karić, Studenka Kovačević, Jelena Mijatović, Zoran Bojanić, Snežana R. Petrović, Ivan Manojlović, Branislav Mihajlović i Vladimir Marinković.

Sednici su prisustvovali zamenici članova Odbora: Veroljub Stevanović (zamenik člana Odbora Dejana Nikolića), Miladin Ševarlić (zamenik člana Odbora Ivana Kostića) i Slaviša Ristić (zamenik člana Odbora Gorice Gajić).

Sednici je prisustvovala i Ana Čarapić, zamenik prisutnog člana Odbora Ivana Manojlovića.

Sednici nisu prisustvovali članovi Odbora: Novica Tončev, Tomislav Ljubenović, Vojislav Vujić i Zdravko Stanković, niti njihovi zamenici.

Sednici su, na poziv predsednika, prisustvovali Milun Trivunac, državni sekretar u Ministarstvu privrede, Dragan Ugrčić, vršilac dužnosti pomoćnika ministra privrede, Danijela Vazura, direktor Agencije za licenciranje stečajnih upravnika, Tijana Ljubisavljević, direktor Centra za stečaj u Agenciji za licenciranje stečajnih upravnika i Ljiljana Banović, pomoćnik direktora za pravne poslove u Agenciji za licenciranje stečajnih upravnika.

Na predlog predsednika, Odbor je većinom glasova utvrdio sledeći

D n e v n i r e d

1. Predlog zakona o izmenama i dopunama Zakona o stečaju, u načelu;
2. Razno.

Prva tačka dnevnog reda – **Razmatranje Predloga zakona o izmenama i dopunama Zakona o stečaju, u načelu**

Odbor je razmotrio Predlog zakona o izmenama i dopunama Zakona o stečaju u načelu i podneo Izveštaj Narodnoj skupštini.

U uvodnim napomenama Milun Trivunac, državni sekretar u Ministarstvu privrede, istakao je da je cilj Predloga zakona o izmenama i dopunama Zakona o stečaju da se izvrši veći stepen namirenja poverilaca, smanje troškovi stečajnog postupka i skrati trajanje postupka. Predložene izmene i dopune Zakona o stečaju predstavljaju dalje unapređenje postojećih zakonskih rešenja, sa fokusom na poboljšanje pravnog položaja založnih poverilaca u postupcima reorganizacije i bankrotstva, kao i dodatno preciziranje prvila postupka stečaja u nameri da se postupak ubrza i učini prividljivijim za sve učesnike. Obezbeđeni poverioci, koji imaju hipoteke ili druga založna prava na imovini stečajnog dužnika, stiču pravo na jednog predstavnka u odboru poverilaca, što je do sada bilo rezervisano samo za neobezbeđene poverioce. Time će moći da imaju uvid u tok postupka i da učestvuju u vođenju samog postupka. Predloženo je da određene radnje u postupku, kao što je izdavanje u zakup imovine pod hipotekom ili njena prodaja bez postupka javnog oglašavanja, mogu da se preduzimaju samo uz saglasnost obezbeđenog poverioca, za razliku od dosadašnjih pravila prema kojima je stečajni upravnik imao diskreciono pravo da odlučuje o tome. O prodaji pravnog lica čija je imovina pod hipotekama, do sada se stečajni upravnik usaglašavao samo sa odborom poverilaca. Dodatna pravila o načinu procenjivanja imovine u postupku stečaja su precizirana i vezana za licencirane procenitelje, čime bi trebalo da se doprinese pravnoj sigurnosti i većoj verodostojnosti procene imovine u stečaju. Direktan uticaj na zaštitu prava poverilaca i na brže unovčenje imovine ima procena vrednosti po tržišnim cenama, a ne po nerealno visokim. Posebno važna novina je razrada postojećih pravila o ukidanju zabrane izvršenja na imovini stečajnog dužnika koji je pod hipotekom ili zalogom, uz davanje prava obezbeđenom poveriocu da je proda po pravilima koja važe za hipotekarne prodaje. Takvo pravo obezbeđenih poverilaca, koje postoji samo ako su ispunjeni određeni, strogo propisani uslovi, treba da omogući efikasnije unovčenje imovine koja je pod hipotekom ili zalogom. Obezbeđni poverilac stiče ovo pravo u odnosu na imovinu koju stečajni upravnik ne proda u roku od 12 meseci od proglašenja bankrota. Međutim, radi sprečavanja blokade postupka stečaja ako obezbeđeni poverilac ne proda imovinu u roku od šest meseci, stečajni upravnik ponovo preuzima pravo i obavezu da je unovči po pravilima stečaja. Sam postupak stečaja se ubrzava time što će, po novim pravilima, 50% svih neobezbeđenih poverilaca moći da proglasi bankrotstvo pre isteka rokova za reorganizaciju, za razliku od sada zahtevanih 70%. Očekuje se da, na taj način, firme gde nema podrške poverilaca za pokušaj reorganizacije, odmah idu u fazu bankrotstva, što omogućava da se brže pristupi unovčavanju imovine dužnika. Rokovi za postupak reorganizacije u stečaju su skraćeni, a postupak preciznije uređen, uz pravo predlagača na samo jednu izmenu podnetog predloga plana reorganizacije pre glasanja poverilaca, što bi takođe trebalo da doprinese većoj efikasnosti. Sa druge strane, nova pravila omogućavaju lakše finansiranje dužnika u stečaju ili reogranizaciji, što je od značaja za uspešnost sprečavanja gašenja dužnika i za zadržavanje proizvodnje i zaposlenih radnika. Dodatna zaštita kredita i zajmova uzetih u stečajnom postupku, treba da omogući bankama i drugim zajmodavcima da lakše odobravaju takve kredite i zajmove, što do sada nije bio slučaj.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li su predložene izmene i dopune Zakona o stečaju zasnovane na iskustvu neke druge države u okruženju ili šire („know how“);

- ko određuje plate stečajnih upravnika;

- da li stečajni upravnik može voditi poslove i zastupati više preduzeća.

Iznet je primer stečajnog upravnika koji je vodio i zastupao sedam preduzeća sa ogromnom imovinom, između ostalih „Astra banku“, „BK Kompaniju“, i za svaki od postupaka prosečno primao mesečnu nagradu od dve i po hiljade evra. Pri tome nije dozvoljavao zaposlenima da iznesu lične i porodične fotografije, ali su imali mogućnost da organizuju putovanja i simpozijume po celom svetu, da se, navodno, upoznaju sa primerima stečaja. Predloženo je da se iskustva drugih zemalja primene i u našoj zemlji.

Izneto je mišljenje da je Svetska banka dala visoku ocenu stečajnog okvira koji je postavljen izmenama i dopunama iz 2014. godine, ali da problematika nije u kvalitetu zakona, već u njegovoj implementaciji, odnosno primeni. Poboljšanja koja su data u Predlogu zakona su za pohvalu i treba težiti tome da se ta poboljšanja prilagode svetskoj praksi i iskustvima u dosadašnjoj primeni. U praksi postoje dva oblika stečaja. Jedan je bankrotstvo ,koje podrazumeva namirenje poverilaca prodajom celokupne imovine stečajnog dužnika, a drugi oblik je reoragnizacija. Za velike privredne subjekte interesantan je oblik reorganizacije unapred pripremljenim planom reorganizacije. Zakoni o stečaju su donešeni 2004. i 2009. godine, sa izmenama iz 2014. godine, što govori o intenciji države da se stalno prilagođava aktuelnoj situaciji. Godine 2014. je istaknuta transparentnost u vođenju stečajnog postupka, istaknuta su poboljšanja uloge poverioca, naročito razlučnih poverilaca koji su tim izmenama stavljeni u svojevrsnu zaštitu. Novi predlozi još više unapređuju njihov položaj, što daje stabilnost celom stečajnom okviru, učinjen je trud da se smanje troškovi stečajnog postupka, da se plan reorganizacije za ove privredne subjekte što je moguće više poboljša. Privredni subjekti su imali dvostruki aršin prema UPPR. Jedan je bio sa ozbiljnim namerama da se UPPR iskoristi za ubrzanje i pojefitnjenje postupka reorganizacije, dok je drugi bio vezan za odlaganje posupka restrukturiranja i izbegavanje finansijskih obaveza, odnosno bankrotstva preduzeća. Predlogom izmena i dopuna Zakona će se suziti okvir za takve manipulacije koje su prisutne naročito kod velikih privrednih subjekata. Stečajni okvir može biti naklonjen ili poveriocima ili dužnicima. Slabost našeg društva je u tome da je mnogo naklonjen dužnicima, tu bi trebalo sprečiti zloupotrebe, a izmene Zakona idu u tom pravcu. Međutim, izneto je mišljenje da se država različito ponaša u primeni i u donošenju zakonskih okvira. Naveden je primer sprovođenja UPPR u „RTB Bor“ koji konstantno mora imati pozitivu iz tekućeg poslovanja, odnosno pokrivati obaveze koje nastaju iz poslovanja. To je uslov za uslovni otpust, koji je jedna izuzetna povoljnost koja je data UPPR. Međutim izveštaju Agenciji za privredne registre za 2016. godinu za „RTB Bor“ navodi se da je preduzeće negativno poslovalo u iznosu od oko 54 miliona evra. To bi trebalo da znači da se UPPR ne sprovodi, a prikazano je da je sa UPPR-om sve pozitivno, što su dve kontradiktorne stvari. Napomenuto je da sa na takav način ne daje dobar primer da postupci moraju da se ukolope u zakonom predviđeni stečajni okvir, što treba da je suština. Treba uložiti dosta napora da se UPPR u velikim privrednim subjektima zaista sprovede. Ali ako je to obaveza države, potrebno je učiniti sve da se UPPR sprovede, odnosno obezbediti izuzetno kvalitetan kadar koji će moći da osmisli dobru strategiju i napravi čvrstu kontrolu implementacije programa restrukturiranja. Kontrola se mora vršiti zato što se radi o ogromnim posledicama koje mogu nastati nesprovođenjem UPPR kod tako značajnih privrednih subjekata. Predloženo je da se paralelno sa naporima za donošenje i poboljšanje zakona, uloži veći stepen napora za implementaciju da bi krajnji rezultat bio pozitivan. Suština reoraganizacije je da po isteku roka predviđenog UPPR-om, iz procesa izađe čvrsta, stabilna kompanija koja može pokrivati svoje obaveze iz tekućeg poslovanja i koja će ojačana izaći na tržište.

U odgovoru na postavljena pitanja Milun Trivunac, državni sekretar u Ministarstvu privrede, izneo je da su u izradi izmena i dopuna Zakona o stečaju korišćene najbolje prakse drugih zemalja. Predlog zakona je pripreman u saradnji sa Međunarodnim monetarnim fondom (MMF) u sklopu „stand by“ aranžmana, u okviru strategije za smanjenje broja i količine nenaplativih kredita koji se javljaju u bankarskom sektoru. Ministarstvo privrede i ostale institucije su imale u vidu da su Svetska banka i MMF ocenili da je Zakon o stečaju jedan od alata koji može da pruži veću zaštitu poveriocima, a samim tim i da „odblokira“ bankarski sektor, kako bi banke na što brži i efikasniji način plasirale sredstva privredi. Stečajni upravnik nema platu odnosno mesečnu zaradu, već radi za nagradu. Stečajni upravnici su lica koja ne mogu da budu u radnom odnosu, već lica koja se isključivo bave tom delatnošću, a visina nagrade je regulisana članom 34. Zakona o stečaju, tj. podzakonskim aktom o osnovama i merilima za određivanje nagrade stečajnog upravnika, koji donosi ministar privrede. Pravilnik je na snazi još od 2005. godine, kada su uvedene novine u stečajnom zakonodavstvu i od kada je stečajni upravnik licencirano lice. Od tada ne postoji mesečna plata za koju radi stečajni upravnik, već shodno tome koliki je njegov uspeh u unovčenju stečajne mase i u namirenju poverilaca, postoje kriterijumi po kojima se određuje visina njegove nagrade. Mogu mesečno da ostvaruju preliminarne nagrade koje određuje sud, ali se taj iznos izbija iz nagrade koju stečajni upravnik ostvaruje na kraju sečajnog postupka.

Danijela Vazura, direktor Agencije za licenciranje stečajnih upravnika, iznela je da je imenovanje stečajnih upravnika i broj predmeta koji im se dodeljuje u nadležnosti suda. Sudija izbor stečajnog upravnika vrši metodom slučajnog odabira sa liste aktivnih stečajnih upravnika za područje nadležnog suda, koju sudu dostavlja Agencija. Po Pravilniku o uslovima i načinu izbora stečajnih upravnika metodom slučajnog odabira, stečajni upravnik kada dobije jedan predmet odabirom računarskim putem, sledeći put bi trebalo da bude 50% manja šansa da dobije još jednom. Što se tiče stečaja banaka, Agencija za osiguranje depozita postavlja poverenika, koji nije fizičko lice.

U diskusiji su učestvovali Snežana B. Petrović, Dragomir J. Karić, Branisalav Mihajlović, kao i Milun Trivunac i Danijela Vazura.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o stečaju, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka dnevnog reda – **Razno**

Predsednik Odbora je obavestila da su dr Aleksandra Tomić i prof. dr Vladimir Marinković, članovi Parlamentarnog plenuma Energetske zajednice, dobili poziv za sastanak Parlamentarnog plenuma EnZ, koji će se održati 19. decembra u Beču, ali su sprečeni da učestvuju. Predložila je da na sastanku učestvuje narodni poslanik Snežana R. Petrović, član Odbora, s obzirom da je upućena u dosadašnju saradnju sa Sekretarijatom Energetske zajednice. Pošto će delegaciju pratiti sekretar Odbora za spoljne poslove, drugi član delegacije je narodni poslanik Žarko Mićin, koji je do sada nekoliko puta zamenjivao članove Parlamentarnog plenuma EnZ na ovim sastancima.

Sednica je zaključena u 8 časova i 33 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović